En franskmand, en tysker og en amerikaner – det lyder som starten på en vittighed, men det beskriver også Christian Damgaard Skov og hans rejsekammeraters transportmiddel denne sommerferie. I disse dage kører han og en gruppe venner fra Aarhus og København de jyske veje tynde i deres veteranbiler. Christian Damgaard Skov sidder selv bag rattet på en Citroen Mehari fra 1972. En bil han har et nært forhold til. - Min far og jeg har altid haft den sammen. Det er mit kæreste eje, og jeg har lovet at tage den med mig i døden, siger Christian Damgaard Skov. For at komme i den rette feriestemning har de gået linen ud – med matchende udklædning til deres bilers respektive nationalitet. Baret og baguette til den franske Citroën, lederhosen til den tyske Volkswagen og camouflage og armyprint til den amerikanske Ford Mutt 151. Hele turen foregår ud fra en enkelt devise. - Hvis det er dumt at tage til udlandet, så må man tage den udenlandske stemning med til danmark. Siger Christian Damgaard Skov og fortsætter: - Det er sjovt, fordi der er mange forskellige reaktioner. Nogle måber, andre giver tommel op eller tager billeder. Men det er ikke altid lige komfortabelt at rejse langt i en veteranbil. - Man har ondt i bagdelen, ondt i ryggen, ondt ørerne, man er solskoldet. Men det er en del af charmen. Det bedste ved at køre i veteranbil er når man når frem, fortæller Christian Damgaard Skov, til stor underholdning for hans rejsekammerater. For Louisa Mai Andersen fra København er det første gang, hun kører med veteranbiler, men på trods af de tekniske udfordringer og den manglende komfort er det svært ikke at blive bidt af stemningen. - Det har ændret sig lidt. Jeg tror ikke jeg kommer til at investerer i det, men at deltage igen næste år kunne være sjovt, siger Louise Mai Andersen. Hvis bilerne holder, så er det planen, at gruppen både skal besøge Hvidesande og Aabenraa, før turen går tilbage til Aarhus. (Vi har tidligere skrevet, at der var tale om en Willys Jeep. Efter en seerhenvendelse har vi rettet betegnelsen Ford Mutt 151)
Som så mange andre er en gruppe unge mennesker fra Aarhus og København på ferie i Nordjylland. Men der er flere måder at være turist i sit eget land, for når man ikke selv kan komme til udlandet, så må udlandet komme til Danmark.